

Aallaqqaasiut

Nunarsuarmi inuppassuit ilaat inuuniarnerminni pinngitsoorsinnaanngisaminnut pituttugaasutut ipput. Innaallagissamik qamittoornermi imeeruteriataarnermiluunniit tamatigut takusarparput ajunaarnersuartut malugineqartartoq.

Nunani issittuni najugaqartuni kiassaatip oliatortup innaallagissamik aallartissinnaannginnera ajunaarnersuartut isigineqarsinnaavoq.

Allaat ullutsinni inuianni nutartigaasuni, siulitta inuuniarnermi qanoq inooriaaseqarnerata puigugaalersutut ittup ilisimanissaa pingaaruteqartorujussuuvoq.

Atuakkami uani angutip kisimiittup, nunaqqataasa eqqumiilikaartutut isigisaasa, inuunera atuarsinnaavat. Nunaqarfimmiut utoqqartaasa ilaasa angutip taassuma suliaasigut malugisinnaavaat, nunaqqatigiit inuunnerannut pitsaasumik iluaqutaasumillu sunniuteqartoq - taannami angakkuuvoq.

Ukiuni tusindtilikkaani tassani najugaqartut, pinngortitarsuup nukissui inuuffigisatik qanoq iliuuseqarfigisinnaanngisatik, inuuniarnerminni naleqqussarfigiuarsimavaat. Taamatut inuunermi kinguaariit ukiorpassuarni inuunerminni siuliminnit ilikkakkatik kinguaaminnut ingerlateqqittarsimavaat. Taakkuuppummi ajoqersuussisut pitsaanerpaat.

Eqqumiikkajaap angutip taassuma takutippaa, nunami issittumi inuuniarneq sorpassuarnik peqanngikkaluarluni akiuunnerup qanoq ajornanngitsigisinnaanera.

Qaqortoq, ulloq 16.04. 2026.

Kapitali 1: Kalaallit Nunaannut aallarneq

Kuummiuni Tunumi nunaqarfimmi nukappiaraq Kaali nujugaqarpoq. Nukappiaqqap nunaqqatimi inuuniutaat piniarneq soqutigisarinngivippaa, nuannarisaraali qarasaasiami pinnguarluni imaluunniit internettemi misissuerujoorluni. Ullut ilaanni Kaali internettemi nuuttaqattaarluni misissuerujoortilluni allaqatigiittartut akuliuffigillattaarlugit Trondimik atillip allaffigisaanut iseriataarpoq.

Trondip angutisiaa nittartagaqarpoq, tassungalu Kaali isernermigut Trondi atassuteqarfigileriataarpaa. Kaalip Trondi allaffigaa spillenik ´akeqanngitsunik´ nassissinnaaneraani. Trondip angutisiaa Glatisimik naggateqarpoq, Kaalillu ´Glatis´ paatsoorlugu qallunaat oqaasiannut ´gratis´, akeqanngitsuuteqarsoraa.

Trondi aalajangerpoq Kaali allaffiginiarlugu siunnersorlugu, internettemi assigiinngitsut iserfigisinnaasani iserfigisaqattaassagai, ilaammi aallerfissanik pitsavinnik akeqanngitsunik nassaarfiu-sarmata. Aammattaaq Trondip Kaali oqaluttuuppa Danmarkip suatungaani najugaqarluni.

Trondi nukappiaraavoq 15-nik ukioqangajalersoq. Angutaa indiamiuuvoq arnaalu noorskiulluni. Norgep avaannaani illoqarfimmi Tromsømi inunngorsimavoq, Danmarkimulli anaananilu nuussimallutik Trondi arfinilinnik ukioqangajalersorlu. Trondip angunni takoqqinngisaannarsimavaa, ilami allaat eqqaamasaqarfiginngilaa. Trondi arfineq-marlunnik ukioqartoq arnaa napparsimarujussuarsimavoq – aanaartoorujussuarnermilu kingorna plejehjemmemut inissinneqarsimalluni. Arnaminut pulaaraangami misigissusai assigiinngitsuusinnaasarput. Arnaatami aperiuaannartarpaa kinaanersoq, ilisarisinnaajunnaarsimavaami.

Trondip arnaa plejehjemmemut nuummat nukappiaraq angajoqqaarsiartaarsimavoq. Angajoqqaarsiartaavi tassa angutisiaa Torben arnarsiaa Tove ateqarlutik, naggateqarlutik Lyngholdt Glatis.

Trondip angutisiaa Torben qarasaasialerisuuvoq, taamaattumillu qarasaasiat pisoqqat angerlarsimaffianni arlalikasiupput. Tupinnanngitsumik Trondip qarasaasiat sammissallugit nuannareqai angutisiaatalu inertinngisaannarpaa. Angutisiaata ernersiami qarasaasianik soqutigisaqarnera tapersersortuaannarpaa, qularnanngitsumik soqutigisaminik soqutigisaqartuunera pissutigisimanerlugu – taamaalilluni Trondi qarasaasialerinermut pikkorissoorujussuanngorpoq. Sapinngisannguaminik atuarnini paarilluarniartaraluarpaa, uumisaarneqakulaqaarli – pissutigisimanerlugu aqqa allakkajaajummat aammalu amiata atuaqatiminit taarnerunera pissutaasimasinnaavoq. Uumisaarneqartarnini nuannarinagu suli annerusumik qarasaasialerineq samminerulerpaa.

Kaali qarasaasiami pinngussanik akeqanngitsunik pineqarsinnaasunik amerlanerusunik pissarsinia-qattaartuartalerpoq. Trondimi qutsaviginiarlugu allagarsinermi kinguningaatsiaa aatsaat allagai akivai. Kaalip Trondi oqaluttuutitsiarpaa Kalaallit Nunaanni najugaqarluni, taamaalillutillu nukappiaaluit taakku allaffigillattaalerput.

Trondip atuarfiani oqaluuserineqarpoq atuaqatigiit taakkorpiaat Kalaallit Nunaannut angalaassasut. Trondip illoqarfia Gentoft Tasiilaq illoqarfittut ikinngutigaa.

Trondip paaseriaramiuk Tasiilaliassallutik tuaviinnaq paasiniapallappaa Kuummiut sumiinnersut, paasillugulu Tasiilamit Kuummiut ungasippallaasagunan-ngitsut.

Taava Kaalimut allalluni aperaa Kuummiut Tasiilap qanittuaniinnersoq. Kaalilu akipallappoq Kuummiut illoqarfik mikisunnguusoq, Tasiilallu kommuneanut atasoq.

Kalaallit Nunaannut angalanissap piareersarlualernerani Trondip klasselærereni aperaa Kuummiuni Kaalikkunni najugaqarsinnaanerluni. Ilinniartitsisuata akivaa Tasiilami ilinniartitsisut tamanna aalajangissagaat. Siunnersorlugulu Kaalip angajoqqaavisa Tasiilami atuarfik attaveqarfigissagaat, nalunaarutigalugu Trond periarfissaqarnersoq taakkunani najugaqassalluni.

Taamaattumik Trondip Kaali allaffigipallappaa Tasiilap atuarfiani ilinniartitsisut periarfissippatik naapissinnaassallutik. Juunimi aallassanerarput aallarnissanilu utaqqisinnaanngingajannerarpaaluunniit.

Tasiilap atuarfiata ilinniartitsisuisa taamaaliortoqarsinnaanera akuersaarpaat, erseqqissarluguli Kaalip angajoqqaavisa Trondi tikippat illoqarfimmut aassagaat aallalerpallu illoqarfiliaatissagaat.

Maanna ikinngutigiit taakku marluk allaqatigiissuataalerput.

Aamma isumaqatigiipput, tikippat imminnut spillenik unammersuaartassallutik. Kaali tikeraartoqarnissaminut qilanaaqaaq.

Ullut ingerlapput, Kalaallit Nunaanni upernarumaartaarpoq. Kiisami maajimi sila kiannerulerpoq apullu aalerluni.

Aataap umiatsiatoqqani qisuk aasamut angallatiginissaanut piareersarlugu suliaraa. Ukiarmi motooria arlaleriarluni aserortoortarsimavoq. Maannali suna tamaat suliareqqissaarpaa, saleqqissaarlugu taneqqissaarlugulu nutaatut iliniassammat. Umiatsiaq Kaalip ikinngutaata qallunaaqqap aanissaanut tassa piareerpoq.

Aataa immikkukajaartuuvoq, illupalaannguamilu mikisumi kisimi najugaqarluni. Mosesimik ateqarpoq, aataaginnarmilli nunaqqataasa taagorpaat. Nunaqarfimmiut utoqqaanerusut kisimik nalunngilaat Mosesimik ateqartoq, aataaginnavimmimmi taagugaavoq.

Inuusuttut tamarmik allamik taaneq ajorpaat, aataa.

Ulloq Trondip tikiffissaa sioqqullugu aataa Tasiilaliarluni soorunami Kaali ilagalugu, arnaminillu qatanngutaa Siiva, ikiortiginiarlugu aallarput.

Siiva aqqanilinnik ukioqarpoq Kuummiunilu inunngorsimalluni.

Arnaa Kulusumi inunngorsimavoq. Arnaat Kuummiunut nuusimavoq angunni nunaqqatiginiarlugu. Siivap angunni tikillatuaraangat takusarpaa. Siivap angutaa amerikkarmiuuvoq, Kulusup mittarfiani sulisoq. Siivap angunni qangarsuarli takuaa.

Maannakkummi Kulusup mittarfia qangalili matusimavoq, Siivallu angutaa mittarfimmik matuseqataasimavoq.

Kaalip pujortuleerarnertk nuannarivallaanngilaa, Siivali pujortuleeqqami suna tamaat aalassarilluni suliaraa, ilaanni eqaangaartarami allaaneq ajorpoq aapakaavarannguaq. Tassali angalani nuannaringaaramiuk. Aqqutaani puisinik takusaqariaannaapput pisaqarniaatigippullumi. Angalanissaq pissanganarseriataarsinnaavoq.

Aqqutaani aataa puisimik mikisumik pisaqarpoq, taannalu illoqarfissuarmi tikitassaminni Tasiilami unnuiffigisartakkaminnut tunniutissamaarpaa.

Kiisami Trondip ulloq tikifissaa qaavoq. Mittarfimmi ilinniartitsisut meeqqallu qatanngutisiartaartussat, soorunalumi aamma Kaali nukkannilu Siiva qulimiguullit mittarfianni niuffiorput.

Aarimmi utaqqikatalivissullu, taamaallunimi qulimiguulik ersiinnaqaaq nipaalu tusaasinnaalerlugu, meeqqanik Gentoftemiuaqqanik ilaasulik. Qulimiguullip illoqarfik arlaleriarlugu kaajallappaa, qularnanngivissumik meeqqat illoqarfik tamaat takutilluarniarlugu.

Gentoftermiuaqqanik aallertunik mittarfik inunnik ulikkaarpoq.

Tamavimmik qallunaaqqat, atuartut angajoqqaallu atuarfiliaqqaassapput. Tassani imminnut ilisariteqqaartussaapput ilasseqqaassallutillu angajoqqaarsiassaminnut ingerlatinnatik.

Trondi qulimiguulimmut kingullermut kingusissukkut tikittumut ilaavoq. Qulimiguulik mimmat Aataa, Kaali Siivalu atuarfimmut allat ornillugit ingerlapput.

Maanna tamarmik ilisaritipput. Niviarsiaraq ataaseq Tasiilamut tikinngilaq. Taanna Kulusuup atuarfiata ittukkuini najugaqartussaavoq. Kulusumi niviarsiaraq niuinnarsimavoq qulimiguulik Kulusumit Tasiilalialermat.

Kaali Trondilu oqaloqatigiillualereersimapput. Siivap ilani isiginnaarujuuginnarpai, Siivami qallunaatut oqalunneq nalulaarami.

Siivap aataa issiaqatigaa atuarfik kaffemik tiimillu sassaallermat.

Siivap aatani aperaa erniinnaq angerlamut aallassanerlutik. Aataa naaggaarpoq aqagumut utaqqisariaqarnerarlutik. Aqqutaani sikualuit eqqaamasariaqarmata, nangillunilu nammineq pujortuleeqqami sinissalluni sikualuit pujortuleeqqamut kallussaannialeqinammata.

Siivap aataani pujortuleeqqami sineqatiginiaraluarpaa aataalli naaggaarpaa, isumaqarami Kaali Trondilu Siivap ilagisariaqaqqaarai imminnut ilisarilluarniarneranni. Siivap tamanna isumaqatiginngilluinnarpaa, namminermi qallunaatut paasineq ajungajalluinnarami, aamma Kaali Trondilu qallunaatut oqaluuttut suna oqalliserineraat paasineq sapingajalluinnaramigit.

”Tassa, qatanngutit ilaginiaruk. Aqagu ullaaralaaq aajumaarpassi.” Aataa naggataatigut oqarpoq.

Trondi Kaalilu assigiinngitsorpassuarnik oqaluuserisaqarput, Kaalilu angerlarnissaminut erinisoqaaq qarasaasianimi Kuummiuniittoq maqaasivaa. Tasiilami najugaqarfii qarasaasiaqanngillat.

Siiva fjernsynerpoq, kissaatiginersaagaluarpaa aatani pujortuleeqqami ilagissallugu, pingaartumik aataap qanga pisimasunik oqaluttuutuaannartarmani, oqaluttuunneqaraangamilu nuannarisaqaa. Siivap aataa oqaluttuartoq tusarnaassallugu nuannarinersaavaa.

Taamaalluni Kaali oqarpoq, ingasannerarlugu aataa angakkunik oqaluttuaannartuummat. Tamaalluni Kaali nipikitsumik illakululluni oqarpoq: ”Allaanngilaq aataa angakuusoq”, Kaali taamatut oqarmat Siiva kamaammerluni angajuni tillussimavaa. Kaalili anneruallaarmat kamaassinnaannginnamiuk qimaaginnarsimalluni.

Siiva ullaaralaaq iterpoq, naak unnuarsuaq sinilluarsimanngikkaluarluni, Kaali Trondilu ajornaqaaq unnuap ilarsua oqaluunnermik. Trondi ullaakkut qasoqqaqaaq, nalunaaqquttap akunneri nikingassutit pikkunanaarlugit.

Siiva tuaviinnaq aataap pujortuleeraanukarpoq, takullugulu aataa pujortuleeqqamini aallarnissaminnut piareersalereersimasoq. Erniinnarmi angerlamut aallartariaqarput.

Siiva aataalu nukappiaqqat unnuiffigisimasaannut majuarnerminni iffiorfik aqqusaarpaat. Aataakkut isermata suli ikinngutigiit sinipput. Ilaqutariit ningiortaata ullaakkorsiutissat piareersarpai, ikinngutigiillu itersarlugit.

Ullaakkorsiornerup kinguninngua tamarmik pujortuleeqqamut aterput. Kaalip Trondip kuffertia ammukaappaa, imaata ilai spillet Kaalip pissarai. Trondip nammattakkani ammukaappaa.

Trondi inuusutsigaluni angalanermut misilittagaqalereersimavoq, pujortuleerannguaq mikisoq qisuk angallatissartik takugamiuk, alla eqqaanngilaa Norgemut ikaartaassuaq, kaar, assigiinngissuataarput, eqqarsarpoq.

Aquani aquttarfeerannguaqarpoq, pujortuleerannguarlu qitermigut matoqarpoq igalaalimmik, igalaartaa saviminernik assigaq, matualu taanna ammartarpoq. Siivap matunnguaq taanna ammarmagu aataap Trondip nassatai pujortuleeqqap iluanut ikiorarpai, Siivap inissitsiterai.

Aataa aquttarfimmut iserami kinguninngua pujortuleeqqap motooria aallartippaa. Trondip ilinniartitsisuisa ilaat angalaqataavoq, kalaalerlu ilinniartitsisoq Trondi atuarfimmi naapissimasaa aamma ilaavoq. Taanna arnaq Tasiilami ilinniartitsisut ilaat Saramik atilik, aalajangersimavoq Trondi inissilluarniarlugu Kuummiunut ilaaniarluni, allaninngooq aamma suliassaqarami.

Qulit missaanni Tasiilamit aallarput. Trondip umiartornissani assut pissangagaa, kisiannili puisit aalisakkallu tikki sungiukkuminaatsippai. Eqqaalerpaa unnuaq tukkuffimmini tipi aamma eqqumiitsoq naamasani.

Sila alianaaqaaq seqinnarilluni imarlu malialaannguarluni. Isigisaq tamarmi assut sikoqarpoq. Trondip suna tamaat misissuataaramiuk sikoqanaaqaa, kisiannili ingerlaarnerminni sikut akunnisiorlugit ingerlagamik sangujoraaqalutik ajornartorsiunngivillutik ingerlaarput. Siiva aquttarfiup qaani issiavoq suna tamaat takusinnaallugu. Imarnersat ingerlafissat tamaasa takusinnaavai, taamaalilluni aataap ingerlaffissaa imarnersat suaajutigaluni tikkuartarlugit. Taavalu aataap ernguttami tikkuagai malillugit umiatsiaq ingerlatippaa.

Aarimmi nuggersimnaneq angugamikku Kuummiut tungaannut saapput, Trondillu maluginiarlerpaa sikorsuit akullarneroqisut.

Trondip iluliarsuit alutorinermik saneqqutatik assilisarpai. Kakkaak makku alutornat, suna tamarmi alutornartoq, ingerlaarnerminni takusani alutoringaaramigit alarsinnaanngilai. Suna tamarmi alutornarluinnarpoq, ingerlaarnertillu nuannarilluinnarpaa, ilami nunaminit allaannerulluinnartoq tikippaa. Kaali pujortuleeqqap siornani eqqissisimaartoq ornippaa sanianullu iluarseqqissaarluni nallarluni. Seqinnarissuup ataani marlukasiullutik sinngusalersimapput.

Trondi qanngorpallassuarmik tusarluni tupangaarami iterpoq.

Sunaaffaana Siivap puisi aallaariarsimagaa. Taava aataa puisip aqqarfiata tungaanut arriitsumik aallarpoq.

Siiva pujortuleeqqap initaaraanut aqqarpoq aallaat aallugu, taanna aallaat puisinniutigissallugu pitsaanerummat, puisilu puippat taassuminnga aallaariassavaa.

Sivisuatsiaakasimmik puisi qinerpaat. Siiva pikkoreqqissaarlunilluni aallaanni sumut tamaanga saateqattaajutigalugu qinerpoq, puisilu puigaangat tungaanut aallaariartarlugu puisilu aqqapallattarpoq. Puisi ungasissimavoq, aqqarniariarmat pueqqinnginnerani aataa sukkatsinnerulluni puisip aqqarfiata tungaanut aallarsarpoq, aataap puisi puiffigisinnaasaanut qanillattorpoq. Qanillisimallugu puiniariartoq Siivap aallaariarpaa eqqorunarpaalu, puisili aqqarpoq.

Aataa puisip aqqarfiata tungaanut aallarpoq kinguninngualu puisi puimmat Siivap torrallavillugu aallaapallappaa. Puisi eqqortilluariarami imarpalussuarliuna kisimi. Aataap pujortuleeraq puisip tungaanut sangutikkaalu Siivap nissik tiguaa. Qanillilluaramikku Siivap puisi nissimmik nissikkaalu aataap pujortuleeraq unitsippaa.

Siivap puisi pisaa anngajaaq tassa aataaq. Siivap aataavata ernguttani puisimik qaqitsiniarnerani ikiorpaa. Trondi isigisaminik tupigusungaarami Kaalip oqaluukkaluarmani tusaasaqanngitsutut ippoq, isigisaq tupinnaq. Siivap savik tigoriarlugu puisip naavi siippai. Kaalip Trondi oqaluttuuppaa puisip naavi pullatsissinnaasut ammarneqanngikkunik erlavi ajortissinnaasaramik neqilu allatut tippatsillugu, tassa sila kiappallaaraangat taamaalisoqarsinnaasarpoq.

Aataa Kuummiut tungaannut ingerlaqqilerpoq. Trondip Kaali aperaa qassinik puisissimanersoq.

Kaali akivoq puisi ataaseq aallaariarsimallugu eqqorsimanaguli.

Piniarneq soqutigisarinngilluinnarnerarpaa, aammalu uumasunik piniarnissani eqqarsaatigisinnaannaguluunniit, kisianni mamarinerarpai.

Kiisami Kuummiut qanillilluinnakaseqaat.

Taava Kuummiut illui takusinnaalerpaat, Kaalillu Trondi tikkuuppaa illortik sorliunersoq. Trondi oqaluunneqaraluarami tusaasaqanngitsutut ippoq, tassali takusani allaanaangaaramigit, ilami allaanngilaq nunarsuarmut allamut pisoq.

Nunaqarfik qanillilermassuk inuit talittarfimmut ammukaalerput, nunaqqatigiit nalunngilaat qallunaaqqamik Kaali tikittoqartussaammat. Tikittorlu tamarmik takorusuppaat Nunaqarfimmiullu tamarmik niuffiorput.

Aataa talittarfimmut talimmat Trondip takusinnaavaa talittarfik portusuujusoq.

”Sooruna taama portutigisoq?” Trondip Kaali aperaa.

Kaali illarpoq nassuiaallugulu tininngammat taamaattoq, taamaattumillu majuartarfitsigut saviminiusutigut talittarfiup saneraaniittutigut majuassallutik. Siiva tuaviinnaq majuapallappoq, taavalu Trondi tullinnguuppoq. Majuarnissani ernumageqaa, allatummi ajornaqimmat kigaatsunnguamik majuartunnguakasinngorpoq.

Kiisami qaqiffissaminut anngukkami savimineq qaqilernermi tigusartagaq tigulluartiterpaa tassungalu pisoq ikiuiniat ikiorlugu qaqikaseqaat. Aa, iluasallak! Qaqiniariartoq nassatai sissiukkap qaanut qallupallakkamikkik taama ajoraluanngilaq. Sara Tasiilami ilinniartitsisoq Trondimut oqarpoq najugaqarfissaanut ingerlaqatigissallugu.

Trillebørimut Trondip nassatai issorariarlugit nammattakkani nammallugu illup tungaanut aallarput. Kaalip trillebøri ingerlappaa. Meeqqat arlallit Trondi alutorsaatigalugu kisiat isigalugu eqqaani malinnaapput, ilaasalu kalaallisut oqaluutarpaat, soorunalumi Trondi paasisaqassaneq ajorpoq. Taamaallunilu Kaalip meeqqat oqaluutereeraalu kiisami malinnaajunnaarput.

Illumut majuarnerminni nunaqarfiup pisiniarfia saneqquppaat, Kaalillu Trondi atuarfiup sumiinneranik tikkuuppaa.

Illumut tungujortumut eqqaa sukujuppassuarnik ulikkaartumut, soorlu makku; aquuteralakoq, qamutit sukujuppassuillu allat eqqaaniittulimmut apuupput. Karsikorsuit iluinit qimmiaqqat anisaqattaarlutillu iseqattaarput.

Saaqqap Trondi pilerpaa: ”Ikku qimmit pitutat kisimiillutit ornissanngilatit. Qimmit taakku Danmarkimisut ittuunngillat. Ornikkusussagukkit Kaali ilagalugu aatsaat ornissavatit. Kaalip nalun-ngilai qimmit sorliit ornitassaasut. Eqqaamassavat.”

Illumut iseramik Trondip malugisaa tassaavoq, Tasiilami tukkuffigisimasamittut tipeqartut.

Isermata kaffimik, tiimik sodavandinillu sassaalliiffigineqarput.

Kaalip Trondi qalianut iniminik ajoqersuuppaa, tassani marlukasiulutik sinittassagamik, Kaalillu qarasaasiaa tassaniippoq.

Qarasaasiaq qanganisaavoq, Trondillu nalunngilaa atorsinnaalluartoq, imminnummi taassuminnga allaffigisaqattaattarput.

Kaalip arnaata suaarpai Kaali Trondilu ammukassasut.

Ammukaramik taavaana nerisassat iggavimmit inimut eqqutillaraat. Sara nereqataaqqullugu neqeroorfigineqarpoq, Sarali qujaannarpoq atuarfiup ittukkuinut ingerlaqqittussaagami.

Saaqqap Trondi oqaluttuuppaa qaammatip missaani Kuummiuniikkallassalluni, tamaaniinnerata qanoq ingerlanera malinnaaffigiumallugu. Trondi Kuummiunit Tasiilamut tikilerpat niuffiussamaarpaa, Danmarkimut utinnginnerminni ullut kingulliit 10 ilani najugaqarfigisimasaallu ilaginiassammagit, taamaalillutik ullut kingulliit misigisaqaqatigiinniassammata.

Oqalliserisimagaluarpaat Aataap pujortuleeqqaminik Kulusumit illoqarfiliaatissagaa. Maannakkulli aalajangerneqarpoq aallarfissaat ullormik ataatsimik sioqqullugu Tasiilaliarsinnaasoq.

Aarimmi, puugutarsuaq neqinik saanertalinnik pujuualaartuinnarnik imalik nerrivimmut ilineqarpoq, saniatigullu skåli naatsiianik qalipaajarneqanngitsunik imalik, kiisalu skåli alla naatitanik uutanik imalik aamma nerriviup qaanut ilineqarpoq kiisalu sennep ilineqarluni, tamakkorpassuillu ilagaat igaq suppatut ittunik imalik suaasat qaqortunik spaghettinillu suppaliaq. Imeq saftilu ilaapputtaaq.

Trondi uniinnarluni ilani neqinik tigooqqaasut isigiinnarpai. Allaanngilaq ullorpassuit nerisimanngitsut. Puuguttanut itisuunut suppamit igameersumit tamarmik niusissunneqarput aamma Trondi tunineqarpoq.

Ilani naatsiianik qalipaajaalermata Trondi eqqarsarpoq aamma nammineq taamaaliortariaqarluni, naatsiianillu tiguseriarluni ilamisut qalipaajaalerpoq. Sivikitsuararsuarmik qalipaajaavoq, uffali siornatigut qalipaajaaneq misilinnikuunagu. Siornatigut naatsiiat ooqanngitsut qalipaajartarsimavaami, aatsaavissuarli uutanik qalipaajaavoq.

Kaalip Trondi aperaa neqi mamarisoralugu.

Trondip Kaali akivaa neqimik mamarisaqarluni. Taama oqarmat Kaalip neqi- ngaatsiarsuaq tigoriarlugu Trondip puugutaanut ilivaa. Unnukkut nerisat taamaattut sungiusimanngikkaluarlugit pikkoringaasasikkami tunniussat tamaasa nungullugit nerivai. Aataa qanoq pinerpoq oqariarluni niviimiannguariarluni nipitoorsuarmik nissaaqaaq. Kinguninngualu nilerujussuarmat ilaasa peqqaannagu illaatigaat.

Trondip Kaali aperaa anartarfik sumiinnersoq querusukkami. Taamalu Kaalip anartarfiup sumiinnera ajoqersuussutigaa.

Trondi anartarfimmut iserpoq. Anartarfik parnaarsinnaanngilaq, anartarfiat qattaavoq anartarfiup issiavianik issiavittalik. Anartarfiup matua mapperamiuk alla takunngilaa puussiarsuaq qernertoq.

Isigiuminaappoq tipigippallaarnanilu, taamaattorli ipiippasippoq.

Puiaasaq qorsummik imalik qattap sanianiippoq, puiaasaq taanna Trondip takugamiuk quereeruni qattamut taassuminnga kuisissalluni eqqarsarpoq.

Tipersuaq naarusunnginnermik qinngani pussuttooqinagamiuk pussunnaveersaaqqissaaginnarpaa. Takuammi quikaseqaaq.

Sivikitsuinnarmik anartarfimmiippoq.

Kaali Trondip puuiaanissaa erinitsaassimagunarlugu aperaa qaqugu puuiaassanersoq, qalianut ineeqqamut majuarput, Trondillu kuffertini ammarlugu taannaqa diskittet qallorlugit Kaalimut tunniussuutilerpai. Kaar…filmerpassuit spillerpassuillu.

Trondip nassataasa ilagaat dvd-nik isiginnaarut. Taassuma assigineruaa qarasaasiaaraq angallattagaq.

Trondip atisani kuffertimiitiinnarpai inissaminni skavimmi inissaqanngimmata.

Siiva ineeqqami tassani Kaalip sineqatigisaraluarpaa, maannakkulli Trondip tamaaniinnerani Siiva aataami sinittassaaq, taamatut aaqqiineq Kaalip pitsagilluinnarpaa iluaralugulu.

Nukappiaqqat taakku marluk filmit spillellu oqaluuseraat, Trondillu Kaali nassatani taakku assigiinngitsut qanoq dvd-mik isiginnaarut atorlugu atorneqarsinnaanerinik ajoqersuuppaa.

Kaalip qarasaasiatoqaanik spillet ooqattaarpaat, tamarmilli Kaalip qarasaasiaani pinnguarineqarsinnaanngillat qarasaasiaa pisoqaavallaarmat.

Trondi misigisaqarsimanermik, ilami misigisat takusallu nutaarluinnaat amerlanermik maanna qasulluinnarpoq. Kaali aperaa sumi sinissanerluni. Kaalillu Siivap siniffia tikkuarpaa, nutaanik oqorutit qalilerneqarsimasut takuneqarsinnaapput.

Trondi assummi tassa qasungaarami tulluarnaniluunniit sinilerpoq. Kaalili sinimmik eqqarsaateqanngivilluni unnuarsuaq qarasaasiami spillerpoq.

Aqaguani ullaakkut Trondi iterami quilivilluni quiartorpoq. Takuleriallaraa dunki imiisivik imermik imalik asaffiup sanianiittoq, ippassarluunniit takusimanngilaa imaluunniit malugisimanngilaa imermik kuutsitsiveqannginnera. Dunkimit asaffimmut imermik kuisivoq, erminniassagami. Ermileriallarami kakkaak imeq nilleq, qanga eqiiallak. Kigutigissalerami ingalluni eqeerpoq, kigutigissarluni nillertumut iluarilluinnarpaa.

Qalianukarpoq, suliuna Kaali sinittoq.

Kaalip qarasaasiaata sanianut ingippoq ikillugulu. Kakkaak kigaak, kigaakkaluaqisorli atorluarsinnaavoq.

Internettemi taannaqa suna tamaat iserfigisaqattaalerpaa. Iserfiginnittaqattaareerami angutisiaminit allagarsiassaqarnerluni ujakkarpaa, allaannarporli misigisarpassuani oqaluttuaralugit, allafigalugulu akissappani Kaalip qarasaasiakkut adresseanut akiinnassasoq.

Aarimmi tusaasaqalerpoq, soorlu ataani makittoqarsimalluni pisorpaluttoqartoq. Kaali suaarpaa, taannali siningaarami aalarianngilarluunniit.

Trondi suli qarasaasialerilaariarluni nassataminik iluarsaassitsiarpoq. Uffarnissani eqqarsaatigaa, kisianni uffarfiat sumiittoq naluaa, uffarfiusinnaasumimmi suli takusaqanngilaq. Taamaattumik allanik atisiinnarpoq neriulluni ullup ilaa uffarsinnaassalluni.

Tusaaleriallaraa Kaalip arnaa takanani ataanit suaartarpaluttoq, taamaattumik Kaali itersarlugu sakattaqattaarlugulu aalateraluarpaa itertinniarsaralugu, Kaalili siniinnarpoq, itertinniarlugu saperamiuk arnaa ammukarfigiinnarpaa kumoorlugulu.

Isermat Kaalip arnaata aperaa ullaakkorsiorusunnersoq, Trondilu qujavoq.

Iffiukkanik qalarlaarsunnippoq tipigeqaluni. Kaalip arnaa qalianukarpoq ernilu itersarlugu, kiisami Kaali iggavimmut iserpoq, uernangaarami uisanerluunniit sapingajalluni.

Kaalip arnaata erni kalaallisut oqaluukkaangagu, Kaalip Trondi oqaluttuuttarpaa arni qanoq oqarnersoq.

Atuarfimmit sianertoqarsimasoq oqaluttuarpoq, Trondip Kaali atuarnerani ilagisassagaa, pingaartumik qallunaatoornerani ilagissagaa. Trondip atuarfik takuniassammagu kiisalu qallunaatut atuartitsineq qanoq ingerlasarnersoq maluginiassammagu.

Tusagaq Kaalimut nuannerpallaanngilaq. Kaalimmi eqqarsaatigigaluarpaa Trondip tamaaniinnerani spillenik peqqaannagu imminnut unammisassallutik, ulloq naallugu.

Trondip Kaali aperaa uffarfik sumiinnersoq uffarusukkami. Kaalip arni suaarpaa oqaluullugulu, kinguninngualu arnaata aningaasivini torsuusami qaatiguumi kaasarfianiitoq aavaa. Aningaasivimminit 10 kruunit marluk tiguai Kaalimullu tunniullugit kinguninngualu allarutinik marlunnik aalleriarluni Kaalimut tunniullugit. Kaalip Trondi oqarfigaa nerereerunik atuarfimmukarumaartut.

Kaalip ikinngunni oqarfigaa atisassaminnik qalianut aallertariaqarlutik, Kaalip puusiat marluk tiguai qalianukarlunilu. Aappaa Trondimut tunniuppaa, puussiarlu tigummiani atisaasivimminit tigooraalluni atisassaminik immilerlugu. Trondi misigisimavoq Kaali issuarlugu qanoq iliuuseqartariqarluni. Immiussiitigaluni eqqarsaatigaa uffarfik naqqup iluaniinnersoq, takananiissappallu silakkuussagunarlutik illup iluanimi ammut naqqup iluanukartunik majuartarfeqanngimmat.

Anigamik Kaali ammut sissap tungaanut aallarpoq, ippassaq tikiffimmi tungaanut...

Trondi tupigutsakkaluttuinnarami Kaali aperaa sumunnalernersoq, akineqarporlu Illu Sulliviliarlutik taakani ilaanneeriarlutik uffartaramik.

Aatsaat Trondip paasilerpaa illu Kaalikkut illuat imermut attaveqanngitsoq. Trondillu Kaali aperaa sumit imeq pisarneraat, Kaalillu oqaluttuuppaa imeq sumit aasarneritsik.

Taava Kaalip illuarannguaq imertartarfik tikkuarpaa, nunaqarfimmiullu tamarmik taakunga imertartarnerarlugit. Takuat, aajikku niviarsiaqqat marluk qattanik tigumiartut, tikingajakkaluarlugillu Illu Sullivimmut sangupput.

Illumut Sullivimmut iseramik Trondi takuaa errorsiveqartoq errortanullu panersiiveqartoq, aammalu sulliveerannguaqartoq assigiinngitsunik sulialuffigineqarsinnaasumik. Aammattaaq uffarfeqarpoq 10 kr.-mik akiliilluni uffarfiusinnaasumik. Nukappiaqqat uffareeramik atisalereeramillu anipput.

Kolofon

